Blanár, Juraj, podpredseda NR SR (2021-11-04):
Ďakujem, pán poslanec. Akceptujem vašu výtku, ktorú ste uviedli na úvod vášho vystúpenia, že v zmysle rokovacieho poriadku § 130 ods. 7 na interpeláciách musí byť prítomná najmenej jedna tretina členov vlády, ktorých predsedovi Národnej rady písomne oznámil predseda vlády najneskôr do začatia bodu programu schôdze Národnej rady určeného na interpelácie. Konštatujem, že táto povinnosť zo strany vlády nebola splnená, a preto mal som dve možnosti. V záujme plynulosti rokovania ponechať tento bod, aby sme ho prešli, a beriem to tak, pán poslanec, že ste to akceptovali, avšak budem informovať predsedu Národnej rady, aby on zo svojej úrovne túto výtku adresoval vláde Slovenskej republiky, lebo v opačnom prípade to môžeme vnímať za pohŕdanie vlády Slovenskej republiky parlamentom, teda presnejšie pohŕdanie parlamentu vládou Slovenskej republiky. Pán poslanec, rovnako som zaevidoval, že budeme hlasovať o vašom návrhu v zmysle rokovacieho poriadku, že nie ste spokojný s odpoveďou na interpeláciu, ktorú ste adresovali príslušnému ministrovi vlády Slovenskej republiky. Vážené panie poslankyne, páni poslanci, dávam teraz možnosť ústne sa prihlásiť. Nie je tomu tak. Čiže uzatváram možnosť prihlásiť sa do bodu odpovede na interpelácie, vyhlasujem teda rozpravu za skončenú. Prerušujem rokovanie o tomto bode a hlasovať sa bude ako som uviedol pred chvíľou na ďalšom hlasovaní aj o návrhu pána poslanca Svrčeka. Teraz otváram bod interpelácie . Chcem vám dať do pozornosti, vážené pani poslankyne, páni poslanci, § 127 ods. 1 a 2 zákona o rokovacom poriadku, ktorý upravuje charakter tohto ústavného inštitútu. Ďalej chcem pripomenúť, že podľa zákona o rokovacom poriadku ústne prednesenie interpelácie nezbavuje poslanca povinnosť odovzdať svoju interpeláciu písomne predsedovi Národnej rady Slovenskej republiky. K predneseniu interpelácie sa písomne prihlásili, neprihlásili žiadni páni poslanci pred začatím, teda pýtam sa, či niekto má záujem na prednesenie svojej interpelácie prihlásiť sa ústne, môže tak teraz urobiť. Konštatujem, že nikto sa neprihlásil ani ústne, takže vyhlasujem týmto tento bod programu za skončený. Ďakujem pánovi ministrovi jedinému, ktorý tu ešte ostal, za účasť na hodine otázok a interpeláciách. A budeme pokračovať ďalej v prerušenej rozprave o návrhu skupiny poslancov na vydanie zákona, ktorým sa mení a dopĺňa zákon č. 543/2002 Z. z. o ochrane prírody a krajiny (parlamentná tlač 591). Poprosím pána poslanca Jaromíra Šíbla, aby zaujal miesto určené pre navrhovateľov a predsedo... predsedu pre pôdohospodárstvo a životné prostredie pána poslanca Karahutu, aby zaujal miesto na pozícii spravodajcu. Za pána Šíbla zaujíma miesto ako navrhovateľ pán Zajačik, pán poslanec Zajačik. Takže z tohto pohľadu sme pripravení, aby sme mohli pokračovať ďalej v prerušenej rozprave o tomto bode. S faktickými poznámkami na dopoludňajšie vystúpenie pána poslanca Šíbla sú prihlásení siedmi páni poslanci. Ako prvý vystúpi s faktickou poznámkou pán poslanec Mičovský, nech sa páči. (Pokračovanie rokovania o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov a ktorým sa menia a dopĺňajú niektoré zákony , tlač 591.)